google/wiki40b huggingface dataset:
Robert II av Frankrike

Bakgrunn

Roberts far, kong Hugo Capet, lot adelskapet krone sønnen som sin etterfølger den 30. desember 987, hvilket etablerte Huset Capet som Frankrikes konger. Etter at Robert ble konge fulgte han sin fars eksempel og kronet sin eldste sønn Hugo Magnus som sin etterfølger. Det skulle likevel ikke skje. Da sønnen prins Hugo Magnus døde ble en annen sønn, Henrik, konge.

Den fromme

Til tross for Roberts ekteskapelige problemer som etter hvert betydde at han for en kort tid ble bannlyst av pave Gregor V (se nedenunder), var han likevel en hengiven katolikk, noe som ga ham kallenavnet «Den fromme». Han var svært musikalsk begavet og var utøvende som komponist og korsanger, skrev poesi, og gjorde sitt palass til et avsondret, religiøst sted hvor han dirigerte gudstjenester, morgenbønn og kveldsbønn i sine kongelige drakt. En annen side av hans fromhet var at han ikke tålte kjetteri og straffet de som ble oppfattet som kjettere nådeløst.

Maktlysten

Det kongedømme som Robert arvet var ikke stort, og i et forsøk på øke sin makt forsøkte han med stor tyngde å kreve et hvert stykke føydalt land som lå ubesatt og legge det inn under kronen. Det førte ofte til motkrav og krig. Hans invasjon av Bourgogne i 1003 ble forhindret og trakk ut. Det var ikke før i 1016 at han til slutt maktet å få kirken bak seg til å bli anerkjent som hertug av Bourgogne.

Mange fiender

Den fromme kong Robert II fikk få venner og mange fiender, inkludert sine egne sønner. Hans eldste sønn Hugo Magnus fikk en brå død i et opprør mot faren. Hans overlevende sønner, den kommende Henrik I av Frankrike og Robert I, hertug av Bourgogne, vendte seg også mot kongen i en borgerkrig for makt og eiendom. Kong Roberts hærstyrker ble beseiret og han trakk seg tilbake til Beaugency utenfor Paris.
Robert døde mens han var i krig med sine sønner den 20. juli 1031 i Melun. Han ble gravlagt ved siden av sin tredje hustru, Constance av Arles (973-25. juli 1032), da hun døde året etter, i Saint Denis-basilikaen i Paris. Han ble etterfulgt av hans og Constances andre sønn, Henrik I.
Pielinen

Pielinen (også kalt Pielisjärvi) er den fjerde største innsjøen i Finland. Innsjøen ligger i landskapet Norra Karelen og er delt mellom kommunene Nurmes, Lieksa, Juga og Joensuu. Den har et areal på 894 km², og høyden over havet er 94 m. Midlere dybde er under 10 m. 
Elvene Koitajoki og Lieksanjoki renner ut i Pielinen. Innsjøen har sitt utløp i Pielis älv (fi. Pielisjoki).
Ved vestbredden av Pielinen ligger Koli nasjonalpark. 
Asteroiden 1536 Pielinen er oppkalt etter innsjøen.
Christian Stimson

Christian Stimson er en britisk båtkonstruktør. Han studerte «Yacht Design» (båtkonstruksjon) ved Southampton Institute of Technology og etablerte etterfølgende Stimson Yachts Ltd i Cowes. I starten konstruerte Stimson joller som B28 og International 14, men har siden utviklet seg til å inkludere motorbåter, katamaraner og kjølbåter. Han har også vært involvert i den britiske America's Cup satsing i 2003 – «GBR Challenge».
Slaget ved Dombås

Bakgrunn for slaget

Kort etter at tyskerne hadde gått i land i Norge under Operasjon Weserübung 9. april igangsatte De allierte deres egen militære felttog for å støtte den norske hæren og forhindre tyskerne i å okkupere det strategisk viktige landet. Felttoget i Norge var den første gangen Frankrike og Storbritannia kjempet i en direkte landkonfrontasjon mot Tyskland.
Den 13. april fikk Generaloberst Nikolaus von Falkenhorst, øverstkommanderende for de tyske troppene i Norge, ordre fra Oberkommando der Wehrmacht i Berlin om å ta kontrollen over byen Dombås ved hjelp av fallskjermtropper. Begrunnelsen for ordren var falske rapporter om at allierte tropper hadde blitt landsatt i Åndalsnes, noe som først fant sted flere dager senere. Hovedmålet med operasjonen var å sabotere jernbanen og blokere en alliert fremgang sørover, i særdeleshet gjennom Gudbrandsdalen.
Sydvaranger

Historie

Bergmester Tellef Dahll fikk sammen med professor Theodor Kjerulf i oppgave å utarbeide et geologisk kart over Nordnorge av Stortinget i 1865. De hadde tidligere utarbeidet et tilsvarende kart for resten av Norge. Tellef Dahll reiste til Finnmark  og Pasvik, sommeren 1866, sammen med handelsmann H. P. Figenschou fra Kirkenes, hvor han ved Kobbervik fant jernmalm. Denne var derimot i så små konsentrasjoner at det ikke var mulig å nyttiggjøre funnene. Etterspørselen etter jernmalm økte veldig på slutten av 1800-tallet, noe som gjorde at funnet i Pasvik ble vurdert på nytt.

Drift og eierskap

Jernmalmen ble brutt i Bjørnevatn, og ble transportert med selskapets private jernbane til Kirkenes hvor malmen ble finmalt og gjort om til pellets. Leveransene gikk blant anna til Tyskland med båt. 
Hovedeieren, Staten, vedtok nedleggingsplan i 1985, og kuttet statsstøtten i 1996. Bidjovagge Gruber og Rana Gruber på Storforshei, Nordland, var datterselskap. Selskapet ble etter nedleggelsen omgjort til industripark og delvis eid av Sør-Varanger kommune og Varanger Kraft.

Ny drift

I 2006 ble alle aksjene i Sydvaranger kjøpt av Tschudi Shipping Company (TSC), som eies og drives av Felix Tschudi. Seinhøsten 2007 ble selskapet Northern Iron børsnotert i Australia, hvor det norske selskapet Sydvaranger Gruve AS fikk inn over 140 millioner australske dollar, og gruva i Bjørnevatn kom i drift igjen i 2009. De Australske eierne investerte betydelige summer i etterkant av børsnoteringen på separasjonsanlegget i Kirkenes.
Selskapet Sydvaranger Gruve AS gikk konkurs 18. november 2015 på grunn av vedvarende lave malmpriser. I april 2016 ble konkursboet kjøpt av Tschudi-gruppen, og høsten samme år ble det satt igang testproduksjon basert på tidligere skutt malm. I 2017 utarbeidet Sydvaranger nye geologiske blokkmodeller og gruveplaner, som ble brukt til å sende inn søknad om driftskonsesjon i desember 2017. I 2018 fikk Tschudi inn en partner i gjenåpningsprosessen, Orion Mine Finance, som er et av de største gruvefondene i verden. I 2019 fikk Sydvaranger driftskonsesjon fra Nærings- og Fiskeridepartementet, og oppstart av fullskala drift forventes i 2020.

Museum

Sydvaranger var hjørnesteinsbedriften i Kirkenes og for øvrig Norges største gruveselskap. Dagbruddet i Bjørnevatn er Nord-Europas nest største dagbrudd, etter Aitik ved Gällivare, i Sverige.
Mye historisk materiale er samlet i Sør-Varanger museum.
Rahaf Harfoush

Rahaf Harfoush er Associate Director of Global Cooperation Initiative ved World Economic Forum i Genève, og er en strateg innen sosiale medier og har en sterk lidenskap for å utforske hvordan teknologi påvirker måten vi kommuniserer, jobber og sosialiserer oss. Hun er født i Syria, og oppvokst i Canada.
Hun spesialist i å hjelpe organisasjoner med å integrere bruk av sosiale medier med bedriftens strategiske visjon for å bygge solide relasjoner med kunder, ansatte og andre interesserte. Harfoush tilbrakte tre måneder med Barack Obamas team for nye medier i Chicago. I mai 2009 utgav hun boken "Yes We Did".
Tlaltecuhtli

Tlaltecuhtli, Tlaltecutli er en førkolumbisk mesoamerikansk gudefigur, identifisert fra skulpturer og ikonografi som er datert fra den seine postklassiske perioden av den mesoamerikansk kronologi (ca. 1200–1519), hovedsakelig blant Mexica (Aztekiske) og andre Nahuatlsnakkende kulturer. Tlaltecuhtli er også kjent fra flere manuskripter etter den spanske erobringen som ga en oversikt over Mexica mytologi og trossystemer, slik som Histoyre du méchique sammenstilt i midten av det 16. århundre.
I en av de mesoamerikansk (mexica) skapelsesforstillinger blir Tlaltecuhtli beskrevet som et sjømonster som oppholdt seg i havet etter den fjerde syndfloden, en legemliggjørelse av det rasende kaoset som var før skapelsen. Quetzalcoatl og Tezcatlipoca, i form av slanger, rev henne i to og kastet den en delen oppover og skapte himmelhvelvingen og stjerner og lot den andre halvdelen bli land på jorden. Men hun forble i live og krevde å få menneskeblod.
Selv om gudenavnet er en maskulin form i Nahuatl språket, fremstilles som oftest Tlaltecuhtli med distinkte kvinnelige karakteristika, og figuren har ofte en posetur forbundet med en kvinne som føder.
Hun blir enkelte gang knyttet til Cihuacoatl, Tonantzin, Tonatiuh.
I 2006 ble en monolitt av denne gudinnen funnet i Mexico.  Denne funnplassen er del av Templo Mayor i Mexico by.
Wergelandsveien (Kristiansand)

Wergelandsveien (1-33, 4-22A) er en boligvei i bydelen Grim/Dalane i Kristiansand. 27 eiendommer er matrikulert til veien. Den har sitt løp 800 meter fra Setesdalsveien ved Christianssands Bryggeri langs Baneheias vestside og går over i en sti som fører til Ravnedalen som ble anlagt under ledelse av general Wergeland som også er opphav til veiens navn. Navnet ble endelig vedtatt i formannskapsmøte 17. november 1915 etter at forslaget var fremsatt i brev av 3. juni 1914. Veien er dermed den eneste Wergelandsveien i Norge som ikke er oppkalt for å hedre Henrik W, Frantz Oscars bror.
Phloiophilidae

Utseende

En liten bille (2,3 – 2,6 mm), avlangt oval. Oversiden er jevnt hvelvet uten påfallende hår eller børster. Brystskjoldet er svart og dekkvingene har svarte tegninger, ellers brunlig. Hodet er kort og bredt med små, utstående fasettøyne. Antennene er middels lange og består av 11 ledd. De innerste leddene er ganske tynne, de tre ytterste er kraftige og danner en avlang, løs kølle. Brystkjoldet (pronotum) er omtrent dobbelt så langt som bredt, uten påfallende furer, groper eller knøler. Dekkvingene er parallellsidige, jevnt tilspisset i den bakerste tredjedelen, grovt punkterte. Beina er slanke, føttene fem-leddete, det ytterste leddet er nesten like langt som de fire innerste til sammen.
Berlin Brandenburg lufthavn

Adkomst

Flughafen Berlin Brandenburg stasjon er en underjordisk jernbanestasjon innenfor flyplassområdet. Den vil betjene internasjonal fjerntrafikk, regiontrafikk og S-Bahntrafikk. Regiontrafikken blir supplert med busslinjer.
Lufthavnen er tilknyttet veinettet via et eget kryss på motorveien A 113. Gods- og persontrafikk skilles i et trafikknutepunkt et stykke øst for terminalen. Det har blitt innrettet 10 000 parkeringsplasser for kunder og 5 000 for ansatte.
My Name Is Rachel Corrie

My Name Is Rachel Corrie er et skuespill basert på dagbøkene og brevene fra Rachel Corrie, en amerikansk fredsaktivist som ble drept av en israelsk pansret bulldoser på Gazastripen i 2003 mens hun forsøkte å beskytte et palestinsk hjem mot ulovlig rivning.
Skuespillet er redigert og regissert av Alan Rickman, med bistand fra The Guardian-journalisten Katharine Viner. Skuespillet hadde premiere på Royal Court Theatre i London i 2005, og vant flere kjente britiske teaterpriser, bl.a. Theatregoers' Choice Awards for Best Director, Best New Play og Best Solo Performance for skuespiller Megan Dodds. Skuespillet har senere også blitt satt opp på Playhouse Theatre i London, og på en rekke teatre i flere land. Det er også utgitt i bokform.
Det norske teatret i Oslo satte opp stykket 24. januar 2008 med Kjersti Holm som instruktør og Kaia Varjord i hovedrollen som Corrie, med tittelen Mitt namn er Rachel Corrie.
Stade de Paris

Liv etter OL

Etter OL er stadionet blitt brukt som hjemmebane til fotballklubben Red Star FC som spillere i Ligue 2. Den har også vært hjemmebanen til det franske rugbylandslaget i perioder mellom 1935 og 1952.
Tito Vilanova

Spillerkarriere

Vilanova ble født i Bellcaire d'Empordà, Girona i Catalonia. Han gikk gjennom ungdomsapparatet (Cantera) til FC Barcelona, som var hans lokale klubb, men forlot La Liga-gigantene i 1990, da han ikke klarte å spille seg inn på førstelaget. Hans neste klubb, UE Figueres, som også lå i hans hjemregion, spilte seg med han på laget til sitt beste resultat noensinne med en tredjeplass i Segunda División, men tapte 1-3 sammenlagt mot Cádiz CF i playoffkampene om opprykk.
Etter dette kom Vilanova seg inn på spansk toppnivå, i La Liga med Celta de Vigo, men spilte lite over de tre neste sesongene og returnerte til andre divisjon i 1995, hvor han spilte for CD Badajoz, RCD Mallorca, UE Lleida og Elche CF, før han la opp i en alder av 34 år i klubben UDA Gramenet i hans hjemregion.

Trenerkarriere

Etter å ha arbeidet som teknisk direktør i Terrassa FC ble Vilanova utnevnt til assistenttrener i FC Barcelona B, under hovedtreneren Pep Guardiola, mens klubben var i fjerde divisjon. I 2008, etter at de hadde ført reservelaget til opprykk til tredje divisjon, ble de to ansatt i samme roller på førstelaget, hvor de erstattet nederlenderne Frank Rijkaard og Johan Neeskens.
Vilanovas første sesong på Camp Nou var den mest vellykkede i Barcelonas historie, og klubben vant seks trofeer og ble det første laget i Spania til å vinne den spanske cupen, ligaen og Champions League i samme sesong.
Den 27. april 2012, på pressekonferansen hvor Barcelona bekreftet at Guardiola sa opp som trener, ble det også annonsert at Vilanova skulle være hans etterfølger. Den 15. juni signerte han en toårig kontrakt.
Vanvikanhallen

Vanvikanhallen er en fotball- og flerbrukshall som ligger i Vanvikan i Trøndelag. Hallen ligger like ved Vanvikan skole, rett ovenfor hurtigbåtanløpet fra Trondheim. Hallen ble åpnet 18. august 2012.
Vanvikanhallens hovedmål er 100 x 50 meter og består av fotballhall med hovedmål 67 x 49 meter med kunstgressbane og spilleflate på 60 x 40 meter, flerbrukshall med spilleflate på 40 x 20 meter, klatrevegg med 4 løyper og en høyde på 9 meter, squashbane, trimrom, 4 garderober og ett sosialt rom med kjøkken, TV og internett.
Bygget er oppført med konstruksjon av stål og sandwichelement, hallen er fullisolert, fotballhallen vil bli oppvarmet til en temperatur på minimum ti grader, resten av bygget holder en temperatur på 20 grader. Oppvarming av hele hallen skjer ved en varmepumpe.
Vanvik Idrettslag eier og drifter hallen.
Diplopi

Binocular diplopia

Binocular diplopia er dobbelsyn som fremkommer ved at øynene ikke treffer samme punkt som ved Esotropia der øynene peker mot hverandre og Exotropia der øynene peker fra hverandre. I dagligtale omtalles dette som å skjele. I slike tilfeller der fovea, «skarpsynet», i det ene øye er rettet mot det ønskede objektet og fovea i det andre øyet er rettet mot noe annet, mer eller mindre til siden, vil pasienten kunne oppfatte dette som to bilder.

Monocular diplopia

I mer sjeldene tilfeller kan en også opplevde dobbelsyn selv i ett enkelt øye - monocular diplopia, «enøyet dobbeltsyn», eller der pasienten opplever en rekke bilder som flyter i hverandre - monocular polyopia, «enøyet multisyn».
Tour de France (billøp)

Tour de France var elt langdistanseløp for biler som ble kjørt på landeveier rundt i Frankrike. Den første konkurransen ble holdt i 1899, deretter ble løpene arrangert med visse avbrudd fram til 1986.
Siden 1992 er et historisk rally langs de samme veiene blitt arrangert under navnet Tour Auto.
Det kyrilliske alfabetet

Det kyrilliske alfabetet er et alfabet. Flere forskjellige utgaver av alfabetet brukes i deler av Øst-Europa. Varianter av kyrillisk brukes for å skrive russisk, ukrainsk, hviterussisk, bulgarsk, serbisk og makedonsk. Det kyrilliske alfabetet brukes også i ikke-slaviske språk som kasakhisk, kirgisisk, usbekisk, tadsjikisk, turkmensk og mongolsk. Den russiske utgaven av alfabetet består av 33 bokstaver.
Alfabetet oppstod i Bulgaria i det 10. århundre, delvis basert på gresk majuskelskrift, og delvis på det glagolittiske alfabetet, som ble oppfunnet av to brødre fra Thessaloniki kalt «slavernes apostler», Kyrillos (827–869) og Methodios (826–885), som hadde bruk for et slavisk skriftspråk for å kunne oversette Bibelen. Det kyrilliske alfabetet er oppkalt etter Kyrillos.
Det kyrilliske alfabetet tillegges som regel St. Kliment av Ohrid, en bulgarsk lærd og disippel av de to helgenene, men nyere forskning godtgjør at alfabetet snarere er utviklet på Preslavs litterære skole i det nordøstlige Bulgaria, hvor man har funnet de eldste kyrilliske inskripsjoner, som går tilbake til 940-årene. Peter den store gjennomførte tidlig på 1700-tallet en skriftreform som forenklet alfabetet og som danner grunnlaget for dagens kyrilliske alfabeter.
Aserbajdsjan bestemte seg for å bytte fra kyrilliske til latinske bokstaver i 1991, Usbekistan og Turkmenistan i 1993. Kasakhstan bestemte seg for overgang til latinske bokstaver innen 2025.
Sokna Idrettslag

Historie

Sokna IL ligger per dags dato i 6. divisjon (2019) med sitt nyoppstartede herrelag, men tidligere har klubben vært et lag å se i høyere divisjoner. I 2001 spilte klubben seg til en 3. plass i 4.divisjon, den sesongen spilte de kamper imot andre lokale lag som Flå (1.plass) og Støren/Hovin (9.plass). I 2002 plasserte Sokna på 1. plass med en 3 poengs ledelse foran Heimdal (Sokna IL: 43 poeng, Heimdal: 40 poeng). 2003 var Sokna sin første sesong i 3. divisjon, det endte med en 9. plass, som var nok til å berge plassen. Etter 2 sesonger i 3. divisjon rykket Sokna ned igjen til 4. divisjon etter bare 9 poeng som dermed førte til en bunnplassering. Første sesong tilbake i 4. divisjon kjempet de seg til en 3. plass bak Charlottenlund Sportsklubb og Leinstrand Idrettslag. 2 sesonger etter sitt opphold i 3. divisjon så ender Sokna midt på tabellen i 4. divisjon bare 3 poeng bak 3. plass.

Nytt herrelag

Etter noen sesonger uten herrelag bestemte endelig noen unge spillere fra Soknedal om å blåse nytt liv i herrelaget til Sokna. De satte fart på drømmen og samlet spillere rundt om i regionen som alle har et eget sted for laget i grønt i sine hjerter. I sesongen 2019 kommer Sokna til å spille mot lokale lag i 6. divisjon sammen med blant annet Singsås og Ålen.

Damelag

Sokna damelag spiller i 3.divisjon (2019) og blir ledet av trener Ingve Merket. I damelagets første sesong staret de i 3. divisjon(2009). De spilte en fin sesong, men ble overtatt på sesongens siste kamp og de endte på en 2. plassering bak Sportsklubben Freidig. 2010 spilte de en mye bedre sesong der de fullførte toppen av divisjonen sin med 12 poeng over KIL/Hemne. Med en solid 1. plass i sin forrige sesong tok Sokna damelag turen opp til 2. divisjon sesongen etter. Der fikk de møte sterk motstand som Sunndal Fotball, Træff og Byåsen Kvinnefotball for å nevne noen. Med denne tøffe motstanden så klarte ikke Sokna å holde på plassen sin i 2. divisjon med en 10. plass, bare 1 poeng bak Hødd som låg rett over nedrykkssonen. 2012 var de igjen tilbake i 3. divisjon der de spilte en slags dobbelsesong, en vår- og en høstsesong. På vårsesongen spilte de 9 kamper, 8 seire og 1 uavgjort, noe som ga de 1. plassen. Høstsesongen gikk ikke det fullt så bra, der de fullførte på en 3. plass bak Nidelv(1. plass) og KIL/Hemne(2. plass). 2013-sesongen klarte de heller ikke å ta opprykket, der de fullførte på nok en 3. plass. 2014-sesongen fullførte de nok engang på toppen av vårsesongen, men fikk enda en 3. plass på høstsesongen. Sesongene etter 2014 har Sokna bare hatt plasseringer midt på tabellen, med sin høyeste i 2017, der de kom på nok en 4. plass, 7 poeng bak 1. plass.
Ørering

Ørering er en type piercing, der smykket er plassert i det ytre øret. Ørering er i dag en populær mote blant spesielt kvinner, men også i noen kulturer hos menn.
Den vanligste plassen å ta en slik piercing er i øreflippen. Spesielt tunge smykker kan føre til at hullet i øreflippen blir større og til slutt uegnet til å holde smykket.
Smykket lages i ulike materialer, alt fra metal, plast og glass til edelstener og perler. Den er vanligvis ringformet, men kan også være en stang.

Historie

Øre-piercing kan ses på under termen «moderne primitive» og er en av de eldste formene for selvbestemt kroppmodifikasjon.

Kvinner

Blant kvinner i den vestlige verden kom øreringer på starten av 1900-tallet.

Menn

En av de tidligste tegnene på øreringer brukt av menn finner man fra bilder i veggene i Persepolis i antikkens Persia. Der finner man soldater fra forskjellige deler av det persiske imperiet som bærer øreringer.
Sent på 1960-tallet startet øre-piercinger å bli populært blant menn gjennom hippiene, de homofile og gangster-miljøene. Utover 1970-årene ble det også populært i punk rock-miljøer. I 1980-årene hadde musikere innarbeidet den nye moten og idrettsutøvere begynte derfor også med trenden. Piercing av begge ørene blant menn startet av britene på 1980-tallet, da George Michael var et stort ikon for dette. Blant amerikanere var Mr. T det første ikonet, likevel ble ikke denne trenden særlig populær blant amerikanere før på 1990-tallet.

Kultur

I vestlig kultur assosieres ofte det med å ha kun en ørering i enten det venstre eller høyre øre som en form for Seksuell orientering.
På 1960-tallet var det vanlig at det venstre øret var det heteroseksuelle mens det høyre var det homoseksuelle. Likvel varierer dette svært fra miljø til miljø.
Norges Banks Funksjonærforbund

Norges Banks Funksjonærforbund (NBFF) var et fagforbund som organiserte ansatte i Norges Bank, og i enheter utskilt fra Norges Bank, slik som NOKAS, Det Norske Myntverket , ERGO og SSB. NBFF var tilknyttet Yrkesorganisasjonenes Sentralforbund. Forbundet fusjonerte i 2014 med Finansforbundet.
Forbundet utga medlemsbladet Vår bank inntil 1978 og Forbundsnytt fra 1947 til 2014. Forbundsleder var Jan Erik Martinsen.
Ljøsheim

Ljøsheim er et område på vestsiden av Åstdalen i Ringsaker kommune i Hedmark. Ljøsheim ligger ca. 850 moh..

Område

Stedet er kjent som et hytteområde. Det finnes om lag 1200 fritidsboliger i Ljøsheim og Omegn Vel, som inkluderer områdene Grunna og Nes. Den lokale butikken og kroa Hygga Fjellkro er et samlepunkt for turgåere og besøkende. Landskapet i Ljøsheim-området er hovedsakelig fjell, skog og myr, med noen innsjøer. Vår, sommer og høst benyttes friområdene av turgåere, bærplukkere og fiskere. Om vinteren er det et populært område for langrenn, og løypenettet er kjent for god kvalitet. Birkebeinerrennet passerer i deler av skiløypene hver vinter, og deltakerne i Birkebeinerrittet sykler gjennom området hver sommer.
Vallerrevyen

Vallerrevyen er en årlig skolerevy ved Valler videregående skole i Bærum, som strekker seg flere tiår tilbake. Revyen har vært svært sentral i Bærums revyhistorie og har blant annet mottatt Aftenpostens revypris i 2002 og Budstikkas revypris i 2006. Revyen har de siste årene hatt premiere siste uken i januar og spilles som regel i løpet av 6 dager. Det unike ved Vallerrevyen er at alt fra rekvisitter, kostymer og scene tilvirkes/bygges fra bunnen, og av elevene selv.
Chesterfield kraftverk

Chesterfield kraftverk er et varmekraftverk nær Chester i Chesterfield County, delstaten Virginia i det østlige USA. Det har en installert produksjonskapasitet på 1353 MW, fordelt på 6 blokker / turbiner. Operatør er Dominion Virginia Power Co. Dette er delstatens største termiske kraftverk.
Anlegget ble bygget ut i årene 1960–1969, med de to siste enhetene ferdige i 1992. Brenselkilden er sub-bitumenøst kull, råolje og naturgass.
Utslippene av CO₂ i 2006 var totalt 7 766 728 tonn.
Incognito (operativsystem)

Incognito er en tidligere LiveDistro og en Linuxdistribusjon, som var basert på Gentoo. Dens hovedfokus var å sørge for vekt på anonymitet og sikkerhet gjennom verktøy som Tor.
Første versjon ble lansert 26. januar 2008. Siste versjon var 2008.01 fra 5. august 2008.
Incognitos utvikler uttalte på sin hjemmeside at han anbefalte The Amnesic Incognito Live System som et alternativ.
Bjuv

Bjuv er et tettsted i Skåne län i landskapet Skåne i Sverige. Det er administrasjonssenteret til Bjuv kommune. I 2010 hadde tettstedet 6 832 innbyggere.
Billedkunst

Billedkunstner

En utøver av billedkunst kalles billedkunstner. Mange norske profesjonelle billedkunstnere er organisert i paraplyorganisasjonen Norske billedkunstnere (NBK). Den utgir tidsskriftet Billedkunst.